AaB vandt søndag 4-0 på udebane over AC Horsens, og det var den første Superliga-sejr i ti kampe. Derfor var det en flok lettede spillere og træner, der stod frem efter kampen. - Det er en sindssyg opbakning, der er i dag, og det her med, at vi bliver ved - vi scorer både til 2, 3 og 4-0 - så det her med vi ikke bare trækker håndbremsen og stiller os tilfredse. - Det kunne vi have gjort ved både 1-, og 2-0 efter den lange periode, vi har været igennem uden sejre og kontinuitet i spillet, siger anfører Lucas Andersen. Holdpræstation Nicklas Helenius har ikke haft held med at medbringe sin målform til det nordjyske, men søndag kom han på scoringstavlen, da han nettede til 1-0. - Jeg synes, det er så vigtigt, at vi bare havde fuld fokus på opgaven i dag, og på hvad vi skulle ud og fuldføre. Og så gjorde vi det 100 procent alle sammen. Når man arbejder som hold og står sammen som hold, så er det bare nemmere at shine individuelt, og det er meget det, jeg har efterspurgt og prøvet at arbejde med, siger han. Det var første kamp, siden Erik Hamren blev fyret som cheftræner, og den vikarierende chef, Oskar Hiljemark, var godt tilfreds med spillerne. - Alt er ikke perfekt. Absolut ikke. Men en fin præstation med mange stærke individuelle indsatser. Det ser ud som et hold med tro på tingene, siger han. Med sejren rykker AaB op på 11.pladsen. Der er fem point op til den rigtige side af nedrykningsstregen.
En god indsats bragte smil på læberne hos AaB'erne efter kampen.